amanoisuno/poet huggingface dataset:
清平乐·上陽春晚 温庭筠
上陽春晚，宫女愁蛾浅。新岁清平思同辇，争那长安路远。凤帐鸳被徒熏，寂寞花锁千门。竞把黄金买赋，为妾将上明君。
清平乐·洛陽愁绝 温庭筠
洛陽愁绝，杨柳花飘雪。终日行人恣攀折，桥下流水呜咽。上马争劝离觞，南浦莺声断肠。愁杀平原年少，回首挥泪千行。
遐方怨·凭绣槛 温庭筠
凭绣槛，解罗帷。未得君书，肠断，潇湘春雁飞。不知征马几时归，海棠花谢也，雨霏霏。
遐方怨·花半坼 温庭筠
花半坼，雨初晴。未卷珠帘，梦残，惆怅闻晓莺。宿妆眉浅粉山横，约鬟鸾镜里，绣罗轻。
诉衷情·莺语花舞春昼午 温庭筠
莺语花舞春昼午，雨霏微。金带枕，宫锦，凤凰帷。柳弱蝶交飞，依依。辽陽音信稀，梦中归。
思帝乡·花花 温庭筠
花花，满枝红似霞。罗袖画帘肠断，卓香车。回面共人闲语，战篦金凤斜。惟有阮郎春尽，不归家。
梦江南·千万恨 温庭筠
千万恨，恨极在天涯。山月不知心里事，水风空落眼前花，摇曳碧云斜。
梦江南·梳洗罢 温庭筠
梳洗罢，独倚望江楼。过尽千帆皆不是，斜晖脉脉水悠悠，肠断白苹洲。
河传·江畔 温庭筠
江畔，相唤。晓妆鲜，仙景个女采莲。请君莫向那岸边，少年，好花新满船。红袖摇曳逐风暖，垂玉腕，肠向柳丝断。浦南归，浦北归，莫知，晚来人已稀。
河传·湖上 温庭筠
湖上，闲望。雨萧萧，烟浦花桥路遥。谢娘翠蛾愁不消，终朝，梦魂迷晚潮。荡子天涯归棹远，春已晚，莺语空肠断。若耶溪，溪水西，柳堤，不闻郎马嘶。
河传·同伴 温庭筠
同伴，相唤。杏花稀，梦里每愁依违。仙客一去燕已飞，不归，泪痕空满衣。天际云鸟引晴远，春已晚，烟霭渡南苑。雪梅香，柳带长，小娘，转令人意伤。
番女怨·万枝香雪开已遍 温庭筠
万枝香雪开已遍，细雨双燕。钿蝉筝，金雀扇，画梁相见。雁门消息不归来，又飞回。
番女怨·碛南沙上惊雁起 温庭筠
碛南沙上惊雁起，飞雪千里。玉连环，金镞箭，年年征战。画楼离恨锦屏空，杏花红。
荷叶杯·一点露珠凝冷 温庭筠
一点露珠凝冷，波影。满池塘。绿茎红艳两相乱，肠断。水风凉。
荷叶杯·镜水夜来秋月 温庭筠
镜水夜来秋月，如雪。采莲时。小娘红粉对寒浪，惆怅。正思惟。
荷叶杯·楚女欲归南浦 温庭筠
楚女欲归南浦，朝雨。湿愁红。小船摇漾入花里，波起。隔西风。
天仙子·晴野鹭鸶飞一只 皇甫松
晴野鹭鸶飞一只，水荭花发秋江碧。刘郎此日别天仙，登绮席，泪珠滴，十二晚峰高历历。
天仙子·踯躅花开红照水 皇甫松
踯躅花开红照水，鹧鸪飞绕青山觜。行人经岁始归来，千万里，错相倚，懊恼天仙应有以。
浪淘沙·滩头细草接疏林 皇甫松
滩头细草接疏林，浪恶罾船半欲沉。宿鹭眠鸥飞旧浦，去年沙嘴是江心。
浪淘沙·蛮歌豆蔻北人愁 皇甫松
蛮歌豆蔻北人愁，蒲雨杉风野艇秋。浪起鵁鶄眠不得，寒沙细细入江流。
杨柳枝·春入行宫映翠微 皇甫松
春入行宫映翠微，玄宗侍女舞烟丝。如今柳向空城绿，玉笛何人更把吹。
杨柳枝·烂漫春归水国时 皇甫松
烂漫春归水国时，吴王宫殿柳丝垂。黄莺长叫空闺畔，西子无因更得知。
摘得新·酌一卮 皇甫松
酌一卮，须教玉笛吹。锦筵红蜡烛，莫来迟。繁红一夜经风雨，是空枝。
摘得新·摘得新 皇甫松
摘得新，枝枝叶叶春。管弦兼美酒，最关人。平生都得几十度，展香茵。
梦江南·兰烬落 皇甫松
兰烬落，屏上暗红蕉。闲梦江南梅熟日，夜船吹笛雨萧萧，人语驿边桥。
梦江南·楼上寝 皇甫松
楼上寝，残月下帘旌。梦见秣陵惆怅事，桃花柳絮满江城，双髻坐吹笙。
采莲子·菡萏香莲十顷陂 皇甫松
菡萏香莲十顷陂（举棹），小姑贪戏采莲迟（年少）。晚来弄水船头湿（举棹），更脱红裙裹鸭儿（年少）。
采莲子·船动湖光滟滟秋 皇甫松
船动湖光滟滟秋（举棹），贪看年少信船流（年少）。无端隔水抛莲子（举棹），遥被人知半日羞（年少）。
浣溪沙·清晓妆成寒食天 韦庄
清晓妆成寒食天，柳球斜袅间花钿，卷帘直出画堂前。指点牡丹初绽朵，日高犹自凭朱栏，含颦不语恨春残。
浣溪沙·欲上秋千四体慵 韦庄
欲上秋千四体慵，拟教人送又心忪。画堂帘幕月明风。此夜有情谁不极，隔墙梨雪又玲珑，玉容憔悴惹微红。
浣溪沙·惆怅梦余山月斜 韦庄
惆怅梦余山月斜，孤灯照壁背窗纱，小楼高阁谢娘家。暗想玉容何所似，一枝春雪冻梅花，满身香雾簇朝霞。
浣溪沙·绿树藏莺莺玉啼 韦庄
绿树藏莺莺玉啼，柳丝斜拂白铜堤，弄珠江上草萋萋。日暮饮归何处客，绣鞍骢马一声嘶，满身兰麝醉如泥。
浣溪沙·夜夜相思更漏残 韦庄
夜夜相思更漏残，伤心明月凭栏干，想君思我锦衾寒。咫尺画堂深似海，忆来唯把旧书看，几时携手入长安。
菩萨蛮·红楼别夜堪惆怅 韦庄
红楼别夜堪惆怅，香灯半卷流苏帐。残月出门时，美人和泪辞。琵琶金翠羽，弦上黄莺语。劝我早归家，绿窗人似花。
菩萨蛮·人人尽说江南好 韦庄
人人尽说江南好，游人只合江南老。春水碧于天，画船听雨眠。垆边人似月，皓腕凝双雪。未老莫还乡，还乡须断肠。
菩萨蛮·如今却忆江南乐 韦庄
如今却忆江南乐，当时年少春衫薄。骑马倚斜桥，满楼红袖招。翠屏金屈曲，醉入花丛宿。此度见花枝，白头誓不归。
菩萨蛮·劝君今夜须沉醉 韦庄
劝君今夜须沉醉，樽前莫话明朝事。珍重主人心，酒深情亦深。须愁春漏短，莫诉金杯满。遇酒且呵呵，人生能几何。
菩萨蛮·洛陽城里春光好 韦庄
洛陽城里春光好，洛陽才子他乡老。柳暗魏王堤，此时心转迷。桃花春水绿，水上鸳鸯浴。凝恨对残晖，忆君君不知。
归国遥·春欲暮 韦庄
春欲暮，满地落花红带雨。惆怅玉笼鹦鹉，单栖无伴侣。南望去程何许，问花花不语。早晚得同归去，恨无双翠羽。
归国遥·金翡翠 韦庄
金翡翠，为我南飞传我意。罨画桥边春水，几年花下醉。别后只知相愧，泪珠难远寄。罗幕绣帷鸳被，旧欢如梦里。
归国遥·春欲晚 韦庄
春欲晚，戏蝶游蜂花烂漫。日落谢家池馆，柳丝金缕断。睡觉绿鬟风乱，画屏云雨散。闲倚博山长叹，泪流沾皓腕。
应天长·绿槐陰里黄莺语 韦庄
绿槐陰里黄莺语，深院无人春昼午。画帘垂，金凤舞，寂寞绣屏香一炷。碧天云，无定处，空有梦魂来去。夜夜绿窗风雨，断肠君信否。
应天长·别来半岁音书绝 韦庄
别来半岁音书绝，一寸离肠千万结。难相见，易相别，又是玉楼花似雪。暗相思，无处说，惆怅夜来烟月。想得此时情切，泪沾红袖黦。
荷叶杯·绝代佳人难得 韦庄
绝代佳人难得，倾国，花下见无期。一双愁黛远山眉，不忍更思惟。闲掩翠屏金凤，残梦，罗幕画堂空。碧天无路信难通，惆怅旧房栊。
荷叶杯·记得那年花下 韦庄
记得那年花下，深夜，初识谢娘时。水堂西面画帘垂，携手暗相期。惆怅晓莺残月，相别，从此隔音尘。如今俱是异乡人，相见更无因。
清平乐·春愁南陌 韦庄
春愁南陌，故国音书隔。细雨霏霏梨花白，燕拂画帘金额。尽日相望王孙，尘满衣上泪痕。谁向桥边吹笛，驻马西望销魂。
清平乐·野花芳草 韦庄
野花芳草，寂寞关山道。柳吐金丝莺语早，惆怅香闺暗老。罗带悔结同心，独凭朱栏思深。梦觉半床斜月，小窗风触鸣琴。
清平乐·何处游女 韦庄
何处游女，蜀国多云雨。云解有情花解语，窣地绣罗金缕。妆成不整金钿，含羞待月秋千。住在绿槐陰里，门临春水桥边。
清平乐·莺啼残月 韦庄
莺啼残月，绣阁香灯灭。门外马嘶郎欲别，正是落花时节。妆成不画蛾眉，含愁独倚金扉。云路香尘莫扫，扫即郎去归迟。
望远行·欲别无言倚画屏 韦庄
欲别无言倚画屏，含恨暗伤情。谢家庭树锦鸡鸣，残月落边城。人欲别，马频嘶，绿槐千里长堤。出门芳草路萋萋，云雨别来易东西。不忍别君后，却入旧香闺。